text: Børn skal lære at passe på lastbilernes blinde vinkler
  25 april 2016 kl. 08.28
  Nyt kursus i trafiksikkerhed skal igen sætte fokus på de farlige højresving.
  Danmarks største trafiksikkerhedskampagne Trafiksikkerhed i Øjenhøjde besøger i dag Kirkebakkeskolen i Vejle. Her skal elever fra 3-5 klasse undervises i, hvordan de skal placere sig i trafikken, især når der er store lastbiler i nærheden.
  Børnene skal lære, at når de skal ligeud i et kryds samtidig med at en lastbil skal svinge til højre, så er der en blind vinkel, hvor chaufføren ikke altid kan få øje på cyklister.
  Det er lastbilchaufførens ansvar, at holde godt øje når han svinger, alligevel så sker fortsat højresvingsulykker og mere end firs procent af de meget alvorlige ulykker, sker ved lastbilens front i højre side.
  Derfor er det vigtigt, at holde sig udenfor det område hvor cyklisterne bliver usynlige.
  Det er 13. sæson med kampagnen og i år forventes det at elev nr. 100.000 bliver lidt klogere på, hvordan det er bedst at færdes i trafikken.
  